Доц. др Милош Ђорђевић

Департман за историју

Извештај

На 14. међународном конгресу Друштва за студије 18. века, одржаном у кампусу Вудштајн на Еразмус Универзитету у Ротердаму (Холандија) од 27.07. до 31.07.2015. године учествовао сам са усменим излагањем на тему „Неоаквистичке земље као пограничне области. Државне мере за економски развој“. У оквиру сесије под називом „Дунав, Црно море и Левант као колонијалне области у дугом 18. веку“, коју је водио професор Харалд Хепнер (Универзитет у Грацу), поред мог излагања на енглеском језику уз презентецију (Power Point), учествовало је још троје колега из Бугарске и Италије. На основу истражене архивске грађе домаће и аустријске провенијенције, у свом излагању сам изнео резултате истраживања о економској политици Хабзбуршке монархије у новоосвојеним провинцијама почетком 18. века. Као три кључне тачке навео сам јединствену царинску политику, деловање царске Привилеговане оријенталне компаније и политику насељавања опустелих предела домаћим и немачким становништвом. Након свих презентација, приступило се дискусији у којој су присутни постављали питања излагачима и износили сугестије. Узимајући у обзир све презентације, највише се расправљало о економском аспекту хабзбуршке политике на Балкану, која у 18. веку настоји да пронађе нове трговачке путеве ка Истоку. Такође, једно од важних питања односило се на упоређивање повластица које су османски и хабзбуршки трговци уживали у трговини на територијама Хабзбуршке монархије и Османског царства.

Поред сесије у којој сам учествовао са излагањем, присуствовао сам и другим сесијама које су тематски одговарале мојим интересовањима и у којима сам могао да сазнам нова истраживачка достигнућа колега са многобројних универзитета и научних установа у свету. Учешћем на конгресу коме је присуствовало око три стотине научника успоставио сам нове контакте са академском заједницом коју обухвата Међународно Друштво за студије 18. века и чији су организатори упутили позив за наредни 15. конгрес који ће се 2019. године одржати у Единбургу (Шкотска).